Diari Oficial de la Generalitat Valenciana


Sumari del DOGV 3077, del 12-09-1997 (1997/2508)

Convocatòria de proves de selecció per a cobrir quatre places de guàrdia de la Policia Local.
---------------------------------------------------------------------------------------------

### Dades del document

Número de DOGV
:   3077

Data del DOGV
:   12-09-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/2508


Data del document
:   20-08-1997

Organisme emissor
:   Ajuntament de Novelda

Tipus de document
:   Convocatòria

Descriptors 

:   * Novelda
    * administració local
    * policia
    * concurs administratiu

Ajuntament de Novelda. Convocatòria de proves de selecció per a cobrir quatre places de guàrdia de la Policia Local.  
Convocatòria de proves de selecció per a l'ingrés en la funció pública municipal per a cobrir quatre places de guárdia de la Policia Local: tres mitjançant oposició lliure i una per concurs de mobilitat. [97/M2508]  
De conformitat amb les ofertes d'ocupació pública municipal, de 1994 i 1995, es convoquen proves selectives de selecció per a l'ingrés en la funció pública d'aquest Ajuntament, per a ocupar quatre places de guàrdia de la Policia Local, tres mitjançant oposició lliure i una per concurs de mobilitat entre funcionaris de la subescala, vacants en la plantilla de funcionaris, d'acord amb les següents bases:  
Primera. Objecte de la convocatòria  
És objecte d'aquesta convocatòria la provisió en propietat de quatre places de guàrdia de la Policia Local, tres mitjançant oposició lliure i una mitjançant concurs de mobilitat entre funcionaris de la subescala. Les places que no siguen cobertes pel torn de mobilitat incrementaran les que hagen de ser provistes per oposició lliure.  
Les places estan classificades en l'escala d'administració especial, subescala de serveis especials, denominació Policia Local, enquadrades en l'escala bàsica, corresponents al grup D, nivell de proporcionalitat 14, dels establits en l'article 25 de la Llei 30/1984, de 2 d'agost, i 14 de la Llei 2/1990, de Coordinació de la Policia Local.  
Aquestes places estan dotades amb les retribucions bàsiques establides i les complementàries que corresponguen, d'acord amb la legislació vigent i els acords municipals.  
1. Torn lliure:  
Els opositors que superen les proves objecte d'aquesta convocatòria seran proposats, per al seu nomenament com a aspirants a guàrdies de la Policia Local, funcionaris en pràctiques. En aquest període de pràctiques hauran de superar un curs bàsic inicial preceptiu de contingut teòric i pràctic, integrat per dues fases: una de formació i selecció en l'Institut Valencià de Seguretat Pública que tindrà una duració de quatre mesos, i una altra, una vegada superada l'anterior, de pràctiques en aquest Ajuntament, amb una duració de dos mesos.  
Els aspirants que superen el període de pràctiques, la qualificació del qual correspon a l'IVASP, seran nomenats funcionaris de carrera, en el termini màxim de 15 dies, comptats des de la comunicació de l'IVASP.  
En cada convocatòria els aspirants que no superen el curs teòric i pràctic podran incorporar-se al curs immediatament posterior. Si no superen aquest segon curs quedaran definitivament decaiguts en el seu dret de reserva.  
En aquest període de pràctiques els aspirants percebran amb càrrec a la corporació, les retribucions corresponents.  
2. Torn de mobilitat:  
Els llocs de treball adjudicats per concurs de mobilitat es consideraran de caràcter voluntari i no comportaran el dret al pagament d'indemnització per cap concepte.  
Es podrà augmentar el nombre de places, dins del desenvolupament de les proves de l'oposició, si es produeixen noves vacants i així ho decretara l'Alcaldia. S'incrementarà així mateix el nombre de places oferides al torn lliure, quan l'oferida al concurs de mobilitat no siga coberta per qualsevol altre motiu.  
Les places estan dotades amb les retribucions bàsiques corresponents al nivell indicat i les complementàries que resulten de la normativa vigent i de les resolucions municipals.  
Si no es cobriren les places de l'oposició, els resultats parcials obtinguts pels opositors podran servir com a valoració justificativa per a cobrir aquestes places o noves vacants que es produiren, amb caràcter interí, si la corporació considera convenient que aquestes places s'ocupen amb aquest caràcter.  
Segona. Condicions que han de complir els aspirants  
Per a ser admesos a les proves selectives els aspirants hauran de complir els següents requisits, referits al dia d'acabament del termini d'admissió de sol·licituds i mantindre'ls durant tot el procés selectiu:  
1. Torn lliure:  
a) Tindre la nacionalitat espanyola.  
b) Tindre complits 18 anys i no excedir dels 30. Als sols efectes de l'edat màxima, es compensarà el límit amb els serveis prestats anteriorment a l'administració local, escala d'administració especial, subescala de serveis especials, classe policia local i auxiliars.  
c) Estar en possessió del títol de Graduat Escolar o equivalent o en les condicions per a obtindre'l en la data d'acabament del termini de presentació d'instàncies. En el cas de posseir un títol equivalent a l'exigit, l'interessat haurà d'adjuntar-hi la certificació expedida per l'organisme competent que acredite l'equivalència.  
d) No patir cap malaltia ni defecte físic o psíquic que impedisca l'exercici de les corresponents funcions.  
e) No haver estat separat mitjançant expedient disciplinari del servei de l'estat, de les comunitats autònomes o de l'administració local o de qualsevol altra institució pública ni trobar-se suspés de ferm ni inhabilitat per a l'exercici de funcions públiques.  
f) No trobar-se sotmés a cap causa d'incapacitat o incompatibilitat per a ser funcionari d'aquest Ajuntament.  
g) Tindre una altura mínima d'1,65 metres per als homes i d'1,60 metres per a les dones.  
h) Estar en possessió del carnet de conduir de les classes A2 i B2.  
2. Torn de mobilitat:  
a) Ser funcionari de carrera integrat en la subescala de serveis especials, policia local de qualsevol dels municipis de la Comunitat Valenciana, amb la categoria que es convoca.  
b) Que no falten menys de 10 anys per a complir l'edat de jubilació forçosa.  
c) Haver estat almenys dos anys, com a funcionari de carrera, en el lloc de treball des del qual es concursa.  
d) No patir cap malaltia ni defecte físic o psíquic que impedisca el normal exercici de les funcions pròpies de l'escala i la categoria.  
e) No trobar-se suspés de ferm ni inhabilitat per a l'exercici de funcions públiques.  
f) No trobar-se sotmés a causes d'incapacitat o incompatibilitat  
g) Estar en possessió dels permisos de conduir de les classes A2 i B2.  
h) Estar en possessió del títol de Graduat Escolar o equivalent o en les condicions per a obtindre'l en la data d'acabament del termini de presentació d'instàncies.  
Tercera. Instàncies  
Els interessats a prendre part en aquestes proves de selecció hauran de sol·licitar-ho, mitjançant instància dirigida a l'alcalde president d'aquest Ajuntament, en el termini de 20 dies naturals, a partir de la publicació de la convocatòria d'aquestes places en el Boletín Oficial del Estado.  
En les instàncies, els que opten pel torn de mobilitat hauran de fer constar els mèrits que complisquen que puntuaran en la fase de concurs, segons el que indica el punt 2. de la base sisena. La documentació acreditativa del mèrits al·legats s'adjuntarà a la instància en sobre tancat que podrà ser lacrat. No es tindrà en compte cap mèrit que no s'acredite en aquest moment.  
Les instàncies s'hauran de presentar en el Registre General de l'Ajuntament o bé en qualsevol de les formes indicades en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
En concepte de drets d'examen els interessats hauran de pagar en la caixa municipal la quantitat de 1.100 pessetes. El resguard acreditatiu de l'ingrés haurà d'adjuntar-se a la corresponent instància.  
Per a ser admesos i, si escau, prendre part en la pràctica de les proves selectives, bastarà amb que els aspirants manifesten en les instàncies que compleixen totes i cadascuna de les condicions exigides, sense perjudici que l'Alcaldia i altres òrgans municipals, a proposta d'ells, del tribunal o del president d'aquest donen compte als òrgans competents de les inexactituds o falsedats en què hagen pogut incórrer els aspirants, als efectes pertinents.  
Per als qui opten pel torn de mobilitat, les instàncies formulades seran vinculants i les destinacions adjudicades seran irrenunciables, excepte que abans d'acabar el termini de presa de possessió s'haja obtingut una altra destinació per convocatòria pública, cas en què haurà de comunicar-se aquesta circumstància a aquest Ajuntament.  
En les instàncies els aspirants també hauran d'indicar, expressament, que es comprometen a prestar el jurament o promesa que estableix el Reial Decret 707/1979.  
Quarta. Llista d'admesos i exclosos  
Una vegada acabat el termini de presentació d'instàncies, l'Alcaldia dictarà una resolució, en el més breu termini possible, on declararà aprovada la llista provisional d'admesos i exclosos. Aquesta resolució es publicarà en el Butlletí Oficial de la Província i al tauler d'anuncis de la corporació i s'hi indicarà que en el termini de 10 dies, els aspirants exclosos podran esmenar les faltes que hagen motivat l'exclusió, si s'escau, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Contra l'admissió o exclusió provisional d'aspirants podrà presentar-se una reclamació en el mateix termini de 10 dies, als efectes que estableix l'article 107 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Transcorregut aquest termini comú, l'Alcaldia aprovarà la llista definitiva d'admesos i exclosos, que es farà pública en la mateixa forma. Contra aquesta resolució podrà interposar-se un recurs contenciós administratiu, en el termini de dos mesos, davant el Tribunal Superior de Justícia de la Comunitat Valenciana. Prèviament a la interposició del recurs, caldrà comunicar aquesta a l'òrgan que va dictar l'acte impugnat.  
No serà necessària la publicació d'aquesta llista en el cas que no s'hagen presentat reclamacions contra la primera ni s'haja alterat aquesta.  
Cinquena. Tribunal  
El tribunal que ha de desenvolupar i jutjar les proves de selecció estarà format de la següent manera:  
President: el de la corporació o membre d'aquesta en qui delegue.  
Secretari: el de la corporació o funcionari d'aquesta en qui delegue.  
Vocals:  
- Un representant del professorat oficial, designat per l'Institut Valencià de Seguretat Pública.  
- Un representant de l'administració de la Generalitat Valenciana.  
- El cap de la Policia Local d'aquesta corporació i, si no n'hi ha, un funcionari d'aquesta d'igual o superior categoria.  
- Dos representants dels treballadors, designats per la Junta de Personal.  
La designació dels membres del tribunal inclourà la dels respectius suplents.  
La composició del tribunal es farà pública en el Butlletí Oficial de la Província en el mateix edicte en què es publique la llista d'admesos i exclosos.  
Els membres designats hauran d'abstenir-se de formar part dels tribunals quan concórreguen les circumstàncies que disposa l'article 28 de la Llei de Règim Jurídic de les Administracions Públiques i del Procediment Administratiu Comú i notificar-ho a l'Alcaldia. Els aspirants podran recusar els membres designats, en els termes que estableix l'article 29 de l'esmentada llei.  
No podran formar part dels tribunals els qui, en els cinc anys anteriors a la publicació d'aquesta convocatòria, hagen realitzat tasques de preparació d'aspirants a proves selectives d'accés a l'administració pública.  
El tribunal no podrà constituir-se ni actuar sense l'assistència de més de la meitat dels membres, titulars o suplents, indistintament. Tots els membres tindran veu i vot.  
En cada sessió podran participar els membres titulars i, si estan absents, els suplents però no podran substituir-se entre ells en la mateixa sessió.  
El tribunal queda facultat per a resoldre les incidències que es presenten i els dubtes sobre la interpretació d'aquestes bases i per a adoptar les resolucions necessàries per al bon ordre de l'oposició.  
El secretari alçarà de la constitució i les actuacions del tribunal, que podrà formalitzar-se en un sol document, encara que es realitzen diverses sessions.  
Els membres del tribunal tindran dret a la percepció d'assistències, d'acord amb el Reial Decret 236/1988, de 4 de març, per la categoria quarta, així com a les dietes corresponents, si escau. En els supòsits en què es produïsquen substitucions, no es meritaran indemnitzacions en una quantia superior a la que haguera correspost si aquelles no s'hagueren produït.  
L'Alcaldia podrà designar assessors especialistes per a assistir, en l'exercici de la seua especialitat, al tribunal per a determinades proves, sense que, en cap cas, tinguen facultats de qualificació i de resolució, sinó sols de col·laboració i proposta.  
En tot cas, el tribunal haurà d'ajustar-se al que disposa l'Ordre de la Conselleria d'Administració Pública, de data 17 de juliol de 1989, i els aspirants tindran la possibilitat de realitzar les proves en valencià.  
Sisena. Exercicis de l'oposició  
Els exercicis de l'oposició seran els següents, tots obligatoris i eliminatoris, excepte el quart que no tindrà caràcter eliminatori:  
1. Torn lliure:  
A) Fase prèvia: proves psicotècniques i reconeixement mèdic:  
- Proves psicotècniques: consistiran en la realització d'un exercici o prova psicotècnica d'aptitud i de personalitat, proposat pel tribunal i ajustat al barem que figura com a annex A d'aquesta convocatòria.  
Aquesta prova es qualificarà com a apte o no apte i tindrà caràcter eliminatori. El temps màxim per a realitzar-la el fixarà el tribunal en funció de la prova.  
- Reconeixement mèdic: els aspirants hauran d'assistir a aquesta prova aportant certificat mèdic que haurà de ser expedit per la Direcció Territorial de Sanitat i on caldrà fer constar, expressament, si superen o no el reconeixement mèdic preceptiu que figura com a annex B d'aquesta convocatòria, i especificar a més la talla de l'aspirant.  
Aquesta prova es qualificarà com a apte o no apte i tindrà caràcter eliminatori.  
Així mateix, els aspirants hauran de presentar, junt amb el reconeixement mèdic, el document degudament emplenat que figura com a model a continuació del barem mèdic (annex D). L'Ajuntament de Novelda es reserva el dret a sotmetre els aspirants proposats pel tribunal, i abans de ser nomenats funcionaris en pràctiques, a les exploracions mèdiques que considere convenients.  
B) Fase d'oposició: proves d'aptitud física i exercicis teòrics.  
I. Primer exercici: de caràcter obligatori i eliminatori.  
- Proves d'aptitud física: consistirà a superar proves d'aptitud física que posen de manifest la capacitat de l'aspirant per a l'exercici del lloc de treball; el contingut i les marques mínimes d'aquestes proves seran, almenys, les següents:  
 Homes Dones  
Salt d'altura 1,10 metres 1 metre  
Salt de longitud amb carrera 4 metres 3,80 metres  
Carrera de velocitat en 60 metres 10 segons 12 segons  
Carrera de 1.000 metres 4 minuts 4 minuts  
 i 10 segons  
Trepa de corda amb presa de peus 4 metres 3 metres  
 La qualificació d'aquest exercici serà d'apte o no apte i caldrà superar almenys quatre de les proves per a ser qualificat com a apte.  
Es concediran tres intents per als salts, un per a les carreres i dos per a l'escalada de corda.  
L'Ajuntament declina tota responsabilitat pels accidents o lesions que puguen produir-se els aspirants com a conseqüència de l'actuació d'aquests en les proves.  
II. Segon exercici: de caràcter obligatori i eliminatori.  
Consistirà a desenvolupar per escrit, durant el temps de dues hores, quatre temes elegits per sorteig, un de cadascun dels grups primer a quart, ambdós inclusivament, que componen el temari. Aquests temes seran llegits en sessió pública davant el tribunal, que podrà formular les preguntes o els aclariments que jutge oportunes sobre aquests. S'hi valoraran la claredat d'idees, la facilitat d'expressió escrita i verbal i el coneixement sobre els temes exposats.  
III. Tercer exercici: de caràcter obligatori i eliminatori.  
Consistirà en l'exposició per escrit d'un tema dels que componen el grup cinqué, en un temps màxim de 60 minuts; s'hi valoraran els coneixements exposats, la claredat en l'exposició, presentació, redacció i ortografia.  
IV. Quart exercici: de caràcter obligatori i no eliminatori.  
Consistirà a traduir del valencià al castellà i viceversa un text proposat pel tribunal en un temps a determinar.  
2. Concurs per al torn de mobilitat:  
A) Proves prèvies.  
- Proves psicotècniques: consistirà en la realització d'un exercici o prova psicotècnica d'aptitud i de personalitat, proposat pel tribunal i ajustat al barem que figura com a annex A d'aquesta convocatòria.  
Aquesta prova es qualificarà com a apte o no apte i tindrà caràcter eliminatori.  
El temps màxim per a realitzar-la el fixarà el tribunal en funció de la prova.  
- Reconeixement mèdic: els aspirants hauran d'assistir a aquesta prova aportant certificat mèdic que haurà de ser expedit per la Direcció Territorial de Sanitat i on caldrà fer constar, expressament, si superen o no el reconeixement mèdic preceptiu que figura com a annex C.  
Aquesta prova es qualificarà com a apte o no apte i tindrà caràcter eliminatori.  
Així mateix, els aspirants hauran de presentar, junt amb el reconeixement mèdic, el document degudament emplenat que figura com a model a continuació del barem mèdic (annex D). L'Ajuntament de Novelda es reserva el dret a sotmetre els aspirants proposats pel tribunal, i abans de ser nomenats funcionaris en pràctiques, a les exploracions mèdiques que considere convenients.  
B) Valoració de mèrits:  
- Legislació aplicable: la legislació aplicable serà el que estableix el Reial Decret 28/1990, de 15 de gener, Reglament General de Provisió de Llocs de Treball i Formació Professional dels Funcionaris Civils de l'Administració de l'Estat, d'aplicació supletòria en l'administració local, el que estableix el Decret 117/1991, de 26 de juny, del Consell de la Generalitat Valenciana, pel qual s'aprova el barem general d'aplicació als concursos de mèrits per a la provisió de llocs de treball i així mateix el que disposa la Llei 2/1990, de 4 d'abril, de la Generalitat Valenciana, de Coordinació de Policies Locals de la Comunitat Valenciana.  
- Titulació acadèmica: fins un màxim de 15 punts.  
Es valoraran les titulacions acadèmiques acreditades pels concursants que siguen superiors a les que se'ls va exigir per a accedir a l'escala i categoria a què pertanyen, d'acord amb la següent escala:  
a) Grup A:   
Doctor 8 punts.  
Llicenciat o equivalent 6 punts.  
b) Grup B:  
Diplomat universitari o equivalent 5 punts.  
c) Grup C:   
Batxillerat, Formació Professional de segon  
grau, accés a la universitat per a majors de  
25 anys o equivalent 3 punts.  
d) Altres titulacions:  
Diplomat Superior en Criminologia 4 punts.  
Títol de Criminologia (3 anys) 3 punts.  
No es valoraran com a mèrit, aquelles titulacions que figuren com a requisit per a la provisió del lloc de treball, ni aquelles que foren imprescindibles per a la consecució d'altres de nivell superior. En la puntuació d'accés a la universitat sols es computarà una d'aquestes.  
- Grau personal:  
S'adjudicarà un màxim de 3 punts per la possessió d'un determinat grau personal consolidat dins de la carrera administrativa de la següent forma:  
a) Per posseir un grau personal superior al nivell del lloc sol·licitat: 3 punts.  
b) Per posseir un grau personal igual al nivell del lloc sol·licitat: 2 punts.  
c) Per posseir un grau personal inferior al nivell del lloc sol·licitat: 1 punt.  
- Antiguitat: fins un màxim de 20 punts:  
- Per cada any d'antiguitat en la mateixa escala i categoria de la Policia Local o superior: 1,50 punts.  
- Per cada any d'antiguitat i categoria inferior de la Policia Local: 1 punt.  
- Per cada any d'antiguitat prestat en qualsevol administració pública: 0,50 punts per cada any complet, fins un màxim de 10 punts.  
- Altres mèrits:   
Fins un màxim de 15 punts:  
Coneixement del valencià acreditat amb certificat oficial de la Junta Qualificadora de Coneixements del Valencià:  
- Certificat de coneixements orals 0,75 punts.  
- Certificat del Grau Elemental 1,25 punts.  
- Certificat del Grau Mitjà 2,50 punts.  
- Certificat del Grau Superior 3,00 punts.  
Coneixement d'un o més idiomes acreditats documentalment mitjançant certificació expedida per facultat o escola oficial reconeguda: 3 punts per cadascun.  
- Cursos organitzats per l'IVASP o organismes anàlegs: fins un màxim de 50 punts:  
Per realització de cursos organitzats pel Ministeri de l'Interior (o altres organismes ministeris, relacionats amb la funció policíaca i ajustats al següent barem), l'IVASP o organisme anàleg o en escoles de policia de les corporacions locals i reconeguts per l'IVASP, ajustats al següent barem:  
 Diploma Certificat Certif. aprof.  
Nombre d'hores d'assisténcia d'aprofitam. excel.lent  
De 20 a 50 h 0,5 1 2  
De 51 a 100 h 1 2 4  
De 101 a 150 h 2 3 6  
De 151 a 200 h 3 4 8  
De 201 a 250 h 4 5 10  
Més de 250 h 5 7 14  
Quan es tracte de cursos de duració inferior a la mínima susdita, la puntuació vindrà donada per la suma del còmput d'hores i/o assistència d'aquests. En cas d'haver impartit hores com a professor en els cursos, es puntuaran amb el barem corresponent al certificat d'aprofitament.  
Els cursos bàsics de formació inicial i els cursos de capacitació no seran objecte de puntuació.  
Els cursos idèntics realitzats dues vegades en un termini inferior a 5 anys sols es puntuaran una vegada.  
Els cursos de dispensa en un grau del requisit de titulació, es puntuaran com cursos amb certificat d'aprofitament o d'aprofitament excel·lent segons els casos, no seran puntuables si ja es van tindre en compte a efectes de titulació acadèmica per a promoció interna.  
- Altres:   
Així mateix, es valoraran els coneixements en administració i gestió de recursos humans i informàtica. De la mateixa manera, es valoraran els títols de socorrista aquàtic, primers auxilis, curs de submarinisme, arts marcials, defensa personal i altres degudament acreditats i lliurement considerats pel tribunal. Publicacions, conferències, seminaris, felicitacions, etc.  
La puntuació màxima total d'aquest apartat no podrà superar els 4 punts.  
- Entrevista personal:  
Es realitzarà davant el tribunal qualificador i es valorarà fins un màxim de 3 punts, amb el contingut i puntuació que s'assenyala:  
a) Coneixements del terme municipal, llista de carrers, organització i administració municipal i altres de particular interés per a la població local de l'ajuntament convocant: 1 punt.  
b) Valoració i comprovació de l'aptitud, eficàcia, iniciativa i experiència professional del concursant en activitats anteriors: fins un màxim de 2 punts.  
Seran citats per a realitzar aquesta entrevista, mitjançant la convocatòria corresponent i amb la menció expressa de les puntuacions aconseguides, aquells aspirants la puntuació dels quals, sumats els mèrits amb el màxim possible de l'entrevista, arribe almenys a 15 punts.  
La valoració dels mèrits que faça el tribunal qualificador es publicarà al tauler d'anuncis del lloc on s'haja realitzat l'entrevista i, en tot cas, al tauler d'anuncis d'aquest Ajuntament.  
- Normes addicionals per a la valoració dels mèrits:  
a) Els serveis prestats hauran d'acreditar-se necessàriament amb certificació del secretari de la corporació o del funcionari responsable que exercisca la funció de fedatari de l'organisme o entitat corresponent.  
b) Els títols acadèmics s'hauran d'acreditar amb els originals o còpies degudament compulsades o amb el resguard del pagament dels drets per a l'obtenció d'aquests, junt amb el certificat acadèmic corresponent.  
c) Els estudis o cursos especials, amb els certificats acadèmics corresponents.  
d) La documentació acreditativa dels mèrits haurà de presentar-se junt amb la sol·licitud per a participar en el concurs oposició.  
Setena. Qualificació dels exercicis  
A) Torn lliure:  
En les proves psicotècniques, el certificat mèdic i les proves físiques els opositors seran qualificats únicament com a apte o no apte. Aquestes proves seran eliminatòries.  
El segon i tercer exercicis, ambdós de caràcter eliminatori, es qualificaran de 0 a 10 punts i caldrà obtindre un mínim de 5 punts per a superar cadascun d'aquests.  
El quart exercici no serà eliminatori i es qualificarà de 0 a 2 punts.  
Les qualificacions de cada exercici es determinaran per la mitjana resultant de les qualificacions atorgades per cada membre del tribunal i s'eliminaran, en tot cas, les puntuacions màximes i mínimes quan entre aquestes hi haja una diferència igual o superior a 4 punts.  
B) Torn de mobilitat:  
La puntuació total serà la suma obtinguda pel concursant, d'acord amb el barem que figura en el punt 2. de la base sisena, torn de mobilitat.  
L'ordre de prioritat per a l'ajdudicació de la plaça es determinarà per la major puntuació total obtinguda a la vista dels mèrits al·legats. En cas d'empat, es tindre en compte, per a dirimir-lo, la major puntuació dels cursos realitzats. Si persisteix l'empat, s'adjudicarà la plaça al concursant de major edat.  
Vuitena. Començament i desenvolupament de l'oposició  
En el Butlletí Oficial de la Província, junt amb la llista definitiva d'admesos i exclosos, es publicarà, amb una antelació mínima de 10 dies, la data i l'hora de començament dels exercicis i el lloc on es realitzaran.  
Els anuncis posteriors, en relació amb l'oposició i el desenvolupament dels següents exercicis, es publicaran sols al tauler oficial d'anuncis de l'Ajuntament.  
Des de l'acabament d'una prova i el començament de la següent haurà de transcórrer un termini mínim de 48 hores i màxim de 20 dies; l'anunci de començament d'una prova haurà de fer-se públic amb una antelació mínima de 24 hores.  
El tribunal podrà requerir en qualsevol moment als aspirants que acrediten la seua identitat, per la qual cosa aquests hauran de concórrer a les proves amb un document oficial que permeta la aquesta identificació.  
Els opositors seran convocats per a cada exercici en crida única. La no-presentació a qualsevol d'aquests exercicis en el moment de ser cridat, comportarà automàticament el decaïment de l'aspirant en el dit exercici i en els successius i, en conseqüència, quedarà exclòs del procés selectiu.  
No obstant això, en els supòsits de casos fortuïts o de força major degudament justificats i considerats lliurement pel tribunal, que hagen impedit la presentació dels aspirants en el moment previst, es podrà examinar discrecionalment els aspirants que no van comparéixer quan van ser cridats, sempre que no haja acabat la prova corresponent ni es dificulte el desenvolupament de la convocatòria, amb perjudici per a l'interés general o de tercers.  
Per a establir l'ordre d'actuació dels opositors en aquells exercicis que no puguen realitzar-se simultàniament, es verificarà un sorteig del qual donarà fe el secretari de la corporació o el funcionari en qui delegue; el resultat d'aquest sorteig es publicarà en el Butlletí Oficial de la Província i al tauler d'anuncis, junt amb la llista d'admesos.  
El tribunal farà la valoració del concurs de mèrits entre els concursants del torn de mobilitat amb anterioritat a la realització del primer exercici de l'oposició per al torn lliure.  
Novena. Relació d'aprovats i proposta del tribunal  
A) Torn lliure:  
Acabades les proves i la qualificació dels aspirants, el tribunal publicarà al tauler d'anuncis, al relació d'aprovats, per ordre de puntuació, sumant els resultats obtinguts en cadascun dels exercicis.  
El tribunal no podrà aprovar ni declarar que ha superat les proves selectives un nombre superior d'aspirants al de les places convocades. Qualsevol proposta que contravinga aquesta norma serà nul·la de ple dret.  
La relació d'aprovats s'elevarà a l'Alcaldia amb proposta de nomenament dels seleccionats per a ocupar les places de funcionari que són objecte de l'oposició i es farà pública al tauler d'anuncis.  
B) Torn de mobilitat.  
Conclòs el concurs, el tribunal publicarà al tauler d'anuncis la relació de concursants, per ordre de puntuació, sumant els resultats obtinguts, d'acord amb el que estableix el punt 2. de la base sisena referent a aquest torn.  
El tribunal no podrà aprovar ni declarar que ha superat el concurs un nombre superior d'aspirants al de les places convocades. Qualsevol proposta que contravinga aquesta norma serà nul·la de ple dret.  
Deu. Presentació de documents  
A) Torn lliure:  
Els opositors aprovats hauran de presentar, dins del termini de 20 dies naturals, des de la publicació al tauler d'anuncis de la proposta del tribunal, els documents acreditatius de complir les condicions de capacitat i els requisits exigits en la convocatòria.  
a) Fotocòpia autenticada del document nacional d'identitat.  
b) Còpia autenticada o fotocòpia que haurà d'acompanyar-se de l'original, per a compulsar-la, del títol exigit en la convocatòria, o justificants d'haver pagat els drets de l'expedició d'aquest, unit al certificat d'estudis corresponent.  
c) Declaració jurada de no haver sigut separat, mitjançant expedient disciplinari, del servei de l'estat, comunitat autònoma o administració local, ni de trobar-se inhabilitat per a l'exercici de funcions públiques, ni de trobar-se incapacitat ni tindre incompatibilitat per a ocupar la plaça de què es tracte.  
d) Certificat del Registre Central de Penats i Rebels o certificat expedit pel Ministeri de Justícia, en què conste que no es troba complint pena d'inhabilitació per a l'exercici de funcions públiques.  
e) Fotocòpia del carnet de conduir de les classes A-2 i B-2, que haurà d'acompanyar-se de l'original per a compulsar-la.  
f) Reconeixement mèdic: els opositors proposats pel tribunal hauran de presentar el certificat mèdic de no patir cap malaltia ni limitació física que impedisca, impossibilite o siga incompatible amb l'exercici de les funcions, expedit per la Direcció Territorial de Sanitat.  
Els qui tinguen la condició de funcionaris públics estaran exempts de justificar les condicions i els requisits exigits i acreditats per a obtenir l'anterior nomenament i hauran de presentar únicament la certificació del ministeri o organisme de què depenguen, acreditant la seua condició i altres circumstàncies que consten en l'expedient personal.  
Els qui no siguen declarats aptes, a la vista del reconeixement mèdic, no podran ser nomenats funcionaris i perdran les expectatives i els drets derivats de l'oposició.  
Els qui dins el termini indicat, i tret de casos de força major, no hi presenten la documentació, no podran ser nomenats funcionaris, i quedaran anul·lades totes les seues actuacions, sense perjudici de la responsabilitat en què hagen pogut incórrer per falsedat en la instància.   
B) Torn de mobilitat:  
El concursant aprovat haurà de presentar, en el termini de 20 dies naturals, des de la publicació al tauler d'anuncis de la proposta del tribunal, els documents acreditatius de complir les condicions de capacitat i els requisits exigits en la convocatòria. Aquests s'hauran d'acreditar mitjançant un certificat expedit per l'ajuntament de procedència en què conste que l'aspirant compleix les condicions expressades en la base segona A) d'aquesta convocatòria.  
Els qui dins el termini indicat, i tret de casos de força major, no hi presenten la documentació, no podran ser nomenats funcionaris, i quedaran anul·lades totes les seues actuacions, sense perjudici de la responsabilitat en què hagen pogut incórrer per falsedat en la instància.   
Onze. Nomenament, presa de possessió i prestació del jurament o promesa   
A) Torn lliure.  
Després que el seleccionat presente la documentació i sent aquesta conforme, l'òrgan municipal competent efectuarà el corresponent nomenament de l'interessat com a funcionari en pràctiques i, una vegada superat el curs selectiu en l'Institut Valencià de Seguretat Pública i el període de pràctiques, en el termini màxim de 15 dies, des de la comunicació del dit Institut a aquest Ajuntament, serà nomenat funcionari de carrera; aquest haurà de prendre possessió de la plaça dins del termini dels 30 dies hàbils següents al del rebut de la notificació. En cas contrari, perdrà els drets que concedeix el nomenament.  
En l'acte de presa de possessió el nomenat funcionari haurà de prestar el jurament o la promesa que estableix el Reial Decret 707/1979, de 5 d'abril.  
B) Torn de mobilitat:  
Després que el seleccionat presente la documentació i sent aquesta conforme, l'òrgan municipal competent efectuarà el corresponent nomenament de l'interessat com a funcionari de carrera; aquest haurà de prendre possessió de la plaça dins del termini d'un mes, a comptar des de l'endemà del nomenament. El cessament del seleccionat en la corporació anterior haurà d'efectuar-se dins dels tres dies hàbils següents a la data del nomenament.   
El còmput del termini per al cessament s'iniciarà quan acaben els permisos o llicències que en, si escau, hagen sigut concedits als interessats. Tot policia local que haja cursat la sol·licitud per al concurs de mobilitat estarà obligat a traslladar per escrit aquests permisos o llicències a l'ajuntament convocant. En aquest cas, l'Ajuntament de Novelda pot acordar la suspensió del gaudi d'aquests permisos. L'ajuntament a què pertanya el policia local podrà prorrogar el seu cessament en aquest, per necessitats del servei, per un període de temps no superior a 20 dies hàbils i comunicarà la dita pròrroga a aquest Ajuntament.  
Dotze. Publicitat d'aquesta convocatòria  
La convocatòria i les bases d'aquesta es publicaran en el Butlletí Oficial de la Província, en el Diari Oficial de la Generalitat Valenciana i al tauler d'anuncis una vegada aprovades pel Ple de l'Ajuntament.  
Un extracte de la convocatòria es publicarà també en el Boletín Oficial del Estado i a partir d'aquesta publicació començarà a comptar el termini de presentació d'instàncies.  
Els successius anuncis relatius a l'oposició es publicaran únicament al tauler d'anuncis i en el Butlletí Oficial de la Província, si escau, com indiquen aquestes bases.  
No caldrà efectuar notificacions o avisos individuals als opositors sobre el desenvolupament de les proves.  
Tretze. Dret supletori  
En allò que no estableixen aquestes bases s'estarà al que disposen el preceptes següents:  
- Llei 7/1985, de 2 d'abril, Reguladora de les Bases de Règim Local.  
- Preceptes bàsics i no bàsics del Reial Decret Legislatiu 781/1986, de 18 d'abril, i de la Llei 30/1984, de 2 d'agost, de Mesures per a la Reforma de la Funció Pública, amb les modificacions introduïdes per la Llei 23/1988.  
- Preceptes bàsics i no bàsics del Reial Decret 896/1991, de 7 de juny.  
- Reial Decret 364/1995, de 10 de març, pel qual s'aprova el Reglament General d'Ingressos del Personal al Servei de l'Administració de l'Estat.  
- Decret Legislatiu de 20 de març de 1991, del Consell de la Generalitat Valenciana, pel qual s'estableixen les bases i els criteris uniformes per a la selecció, formació, promoció i mobilitat dels policies locals.  
- Llei 30/1992 de Règim Jurídic de les Administracions Públiques i del Procediment Administratiu Comú.  
- La resta de disposicions reglamentàries sobre la matèria.  
Catorze. Impugnació de la convocatòria i les bases d'aquesta  
La convocatòria, les bases d'aquesta i els actes administratius que es deriven d'aquesta i de l'actuació del tribunal podran ser impugnats en els casos i en la forma que estableix la Llei de Règim Jurídic de les Administracions Públiques i del Procediment Administratiu Comú; a aquests efectes, l'òrgan competent per a resoldre els recursos ordinaris que puguen interposar-se serà l'alcalde president de la corporació.  
Quinze. Aprovació  
Aquesta convocatòria i les bases d'aquesta han sigut aprovades per acord del Ple de l'Ajuntament en la sessió ordinària del dia 7 d'agost de 1997.  
Novelda, 20 d'agost de 1997.- L'alcalde: Lluís Gómez i Díez.  
ANNEX A  
Barem per al reconeixement psicotècnic.  
Torn lliure i de mobilitat  
Descripció dels factors que s'han de mesurar en el procés de selecció.  
I. Aptituds mentals.  
- Raonament verbal: com el seu nom indica, constitueix una mesura de l'aptitud per a comprendre conceptes, expressats a través de la paraula. Aprecia més la capacitat per a abstraure, generalitzar i pensar de manera constructiva.   
Constitueix un valuós índex del nivell ocupacional a què un subjecte pot aspirar, ja que en molts treballs, hi ha una relació positiva entre el nivell de responsabilitat que tenen assignat i el grau de profunditat amb què cal que siguen compreses les idees expressades verbalment.  
- Raonament abstracte: intenta apreciar l'agilitat mental amb formes no verbals, ja que l'habilitat per a raonar amb paraules no és idèntica a l'habilitat per a raonar amb figures, el test de raonament abstracte no substitueix adequadament el raonament verbal, però hi pot servir com a element de confrontació.  
- Rapidesa i precisió perceptiva: és una anàlisi ràpida de situacions complexes, creada per a mesurar la rapidesa de respostes en activitats de tipus perceptiu.  
- Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o capacitat per a concentrar-se en activitats, la principal característica de les quals és la rapidesa perceptiva, junt amb l'atenció continuada.  
- Agilitat mental: capacitat per a comprendre situacions, les relacions que existeixen entre elles, poder captar les estructures d'aquestes relacions i tenir un mètode sistemàtic de raonament.  
- Memòria visual: capacitat per a recordar situacions a través del sentit de la vista.  
II. Personalitat.  
- Sentit de la disciplina i de l'autoritat: conformitat davant les normes i demandes dels seus superiors. Persona que sol ser sòbria i digna de confiança, i també dominada pel sentit del deure, perseverant, responsable i organitzada.  
- Sentit de la iniciativa: persona no inhibida, disposada a intentar noves coses, pot suportar sense fatiga les vicissituds del tracte amb la gent i les situacions emocionals aclaparadores.  
- Seguretat en si mateix. Fermesa personal.  
- Capacitat pràctica i realista. La confiança en si mateix i la seua capacitat per a tractar amb coses és madura i poc ansiosa, és flexible i segura.  
- Desenvolupament de conductes cooperatives.   
- Capacitat d'integració en el grup. Grau en què les persones s'ajuden entre si i es mostren amables i cooperadores amb els companys. Persona adaptable, animosa, interessada pels altres. Bona col·laboradora amb el treball del grup.  
- Autocontrol dels impulsos i emocions: persona amb molt de control de les seues emocions i de la seua conducta en general. Prudent i oberta a l'àmbit social. Fa palés el que comunament es coneix com a respecte a si mateix, té en compte la reputació social.  
- Serenitat: persona asserenada, relaxada i tranquil·la. Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per a aconseguir i mantenir contactes personals.  
- Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa el que socialment és correcte, seguint estrictament les normes, fent el que és acceptat i idoni.  
- Capacitat d'automotivació: capacitat de sentir-se satisfet en allò referent a la seua ocupació. Grau en què una persona es preocupa per la seua activitat i s'hi lliura.  
Característiques del test d'aptitud. Puntuacions decimals  
 Torn lliure Torn mobilitat  
- Raonament verbal 4 punts 3,5 punts  
- Raonament abstracte 3,5 punts 3 punts  
- Rapidesa i precisió perceptiva 4 punts 3,5 punts  
- Atenció i resistència a la fatiga 4 punts 3,5 punts  
- Agilitat mental 3,5 punts 3 punts  
- Memòria visual 4 punts 3,5 punts  
Característiques de la valoració d'actitud: per a l'avaluació de les proves d'actitud són factors preferents que s'han de tenir en compte, d'acord amb l'ordre d'importància que tot seguit s'assenyala, els següents:  
1. Autocontrol.  
2. Serenitat.  
3. Capacitat empàtica i maneig de les relacions interpersonals.  
4. Sentit de la disciplina i de l'autoritat.  
5. Desenvolupament de conductes corporatives i capacitat d'integració.  
6. Seguretat i fermesa personal.  
7. Sentit de la iniciativa.  
8. Neutralitat professional.  
9. Qualssevol altres d'anàloga significació als anteriorment esmentats.  
A més, cal realitzar una anàlisi global de l'estructura de la personalitat, i en el cas que no s'ajuste al perfil establit, i si el tècnic i el tribunal ho consideren oportú abans de l'eliminació de l'opositor, aquestes proves hauran de contrastar-se mitjançant una entrevista.  
La qualificació dels exercicis psicotècnics serà d'apte o no apte, i l'aspirant haurà de superar com a mínim, en el cas dels factors aptitudinals, quatre dels sis factors que cal mesurar. Haurà de superar en tots els casos el factor d'agilitat mental.  
ANNEX B  
Quadre d'exclusions mèdiques per al torn lliure  
Seran causes d'exclusió dels aspirants o de declaració d'incapacitat:  
1. Obesitat o primesa superior al 25% del pes ideal, calculat segons la fórmula P1=0,75 (talla en cm. - 150) + 50, en aquells aspirants amb complexió atlètica s'acceptarà un 40% d'excés de la solució resultant d'aplicar la fórmula anterior.  
2. Malalties o lesions agudes, actives en el moment del reconeixement, que puguen produir seqüeles capaces de dificultar o impedir el desenvolupament de les funcions pròpies del càrrec.  
3. Ull i visió:  
3.1. Agudesa visual sense correcció inferior als dos terços de la visió normal en ambdós ulls.  
3.2. Despreniment de retina.  
3.3. Estrabisme.  
3.4. Hemianòpsies.  
3.5. Discromatòpsies.  
3.6. Qualsevol altre procés patològic que, a judici del tribunal mèdic, dificulte de manera important l'agudesa visual.  
4. Oïda i audició.  
4.1. Agudesa auditiva que implique una pèrdua entre 1.000 i 3.000 hertzs a 35 decibels o de 4.000 hertzs a 45 decibels.  
5. Aparell locomotor.  
Alteracions de l'aparell locomotor que limiten o dificulten el desenvolupament del treball, o que puguen agreujar-se, a judici del tribunal mèdic, amb l'exercici del lloc de treball (patologia òssia d'extremitats, retraccions o limitacions funcionals de causa muscular o articular, defecte de columna vertebral i altres processos ossis, musculars i articulars).  
6. Aparell digestiu.  
Qualsevol procés digestiu que, a judici del tribunal mèdic, dificulte l'exercici del lloc de treball.  
7. Aparell cardiovascular.  
Hipertensió arterial de qualsevol causa; no s'han de superar les xifres en repòs de 160 mmHg, en pressió sistòlica i els 90 mmHg, en pressió diastòlica; varices o insuficiència venosa perifèrica com també qualsevol altra patologia o lesió vascular que, a judici del tribunal, puga limitar l'exercici del lloc de treball.   
A judici del tribunal es podrà repetir la prova quan concórreguen circumstàncies que així ho aconsellen.  
8. Aparell respiratori.  
L'asma bronquial, la broncopatia obstructiva, el pneumotòrax espontani (en més d'una ocasió), la tuberculosi pulmonar activa i altres processos de l'aparell respiratori, que dificulten el desenvolupament del treball.  
9. Sistema nerviós.  
Epilèpsia, depressió, psicosi, tremolor de qualsevol causa, alcoholisme, toxicomanies i altres processos patològics que dificulten el desenvolupament de la funció.  
10. Pell i fàneres.  
Cicatrius que produïsquen limitació funcional i altres processos que dificulten o limiten el desenvolupament de la funció.  
11. Altres processos patològics.  
Diabetis, malalties transmissibles en activitat, malalties immunològiques sistèmiques, intoxicacions cròniques, hemopaties greus i qualsevol altre procés que, a judici del tribunal mèdic, limite o incapacite per al desenvolupament del treball.  
ANNEX C  
Quadre d'exclusions mèdiques per al torn de mobilitat  
Seran causes d'exclusió dels aspirants o de declaració d'incapacitat:  
1. Obesitat o primesa manifesta que dificulten o incapaciten per a l'exercici del lloc de treball.  
2. Ull i visió:  
2.1. Agudesa visual amb o sense correcció del 75% de la taula de medició.  
2.2. Hemianòpsia completa i absoluta.  
3. Oïda i audició:  
Agudesa auditiva que implique una pèrdua entre 3.000 i 4.000 hertzs a 35 decibels o de 6.000 hertzs a 45 decibels.  
4. Aparell locomotor:  
Qualsevol patologia òssia d'extremitats que produïsquen retraccions o limitacions funcionals de causa muscular o articular  
5. Aparell cardiovascular: Hipertensió arterial mal controlada; no s'han de superar les xifres en repòs de 170 mmHg, en pressió sistòlica i els 95 mmHg, en pressió diastòlica.   
Varices ulceroses. Tromboflebitis. Insuficiències cardíaques severes. Hipertròfia ventricular esquerra descompensada. Infart de repetició.  
6. Aparell respiratori:  
La broncopatia crònica obstructiva, el pneumotòrax espontani (en més d'una ocasió).  
7. Sistema nerviós:  
Epilèpsia, alcoholisme i toxicomanies.  
8. Pell i fàneres.  
Cicatrius que produïsquen limitacions funcionals.  
9. Altres processos patològics:  
Malalties immunològiques sistèmiques.  
Intoxicacions cròniques. Hemopaties greus.  
ANNEX D  
Model de document a presentar junt amb el reconeixement mèdic  
(Nom) ..., amb document nacional d'identitat..., i com a opositor a les places de policia local, convocades per l'Ajuntament de Novelda, mostre la meua conformitat al tribunal mèdic perquè em siguen practicades les exploracions clíniques o complementàries que es consideren necessàries (excepte les invasives).  
..., ... de... de...  
Firma  
ANNEX E  
Temari  
Primera part. Dret polític i administratiu  
Tema 1. Organització política de l'estat espanyol. Classe i forma d'estat. Organització territorial de l'estat. La Corona. Poder legislatiu. Poder executiu. Poder judicial. Relacions entre el govern y les Corts Generals.  
Tema 2. La Constitució espanyola. El sistema constitucional. La Constitució espanyola de 1978. Principis generals. El Tribunal Constitucional.  
Tema 3. Les Corts Generals. Les cambres. La funció legislativa. L'administració de justícia.  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.  
Tema 5. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia. Administració local. Economia i hisenda.  
Tema 6. Administració local. Caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.  
Tema 7. El dret administratiu: fonts. La llei. Normes no parlamentàries equiparades a la llei. El reglament, concepte i classes. El procediment administratiu.  
Segona part. Règim local i policia  
Tema 1. El municipi, òrgans unipersonals de govern. L'alcalde. Els tinents d'alcalde. Els regidors.  
Tema 2. El municipi, òrgans col·legiats de govern. El Ple de l'ajuntament. La Comissió de Govern. Òrgans consultius i participatius, les comissions informatives.  
Tema 3. La seguretat ciutadana. Autoritats competents. Funcions de la Policia Local segons la Llei Orgànica de Forces i Cossos de Seguretat. Actuacions de la Policia Local en col·laboració amb la resta de forces i cossos. Policia Governativa i Judicial.  
Tema 4. La Policia Local, conceptes previs. Missions i objectius. Estructura orgànica i funcional.  
Tema 5. El binomi policia local-ciutadà, conceptes previs. Relació i finalitat. Suports ètics. Normes d'actuació.  
Tema 6. Ordenament legislatiu de la Policia Local: Llei Orgànica de Forces i Cossos de Seguretat. Principis bàsics d'actuació. Disposicions estatutàries comunes. Règim disciplinari.  
Tema 7. Llei de la Generalitat Valenciana de Coordinació de Policies Locals de la Comunitat Valenciana. Disposicions generals de la coordinació dels policies locals. De l'estructura i organització. De la selecció, promoció i mobilitat. Dels drets i deures. L'Institut Valencià de la Seguretat Pública.   
Tercera part. Dret penal  
Tema 1. El Codi Penal. Concepte de delicte i falta. Graus d'execució del delicte. Accions i omissions. Dol i culpa. Autors, còmplices i encobridors.  
Tema 2. Classes de faltes. Contra els interessos generals de les poblacions, contra les persones, contra la propietat, el patrimoni i contra l'ordre públic.  
Tema 3. Classes de delictes. Contra les persones, contra la llibertat, contra l'ordre social i econòmic i contra el patrimoni.  
Tema 4. Obligacions i competències dels ajuntaments. Les ordenances municipals. Els bans d'alcaldia.  
Tema 5. Ordenances municipals: concepte i classes. Infraccions. Potestat sancionadora, principals infraccions a bans i ordenances. Procediment sancionador.  
Quarta part. Trànsit  
Tema 1. El Codi de Circulació vigent, la Llei 18/1989, de Bases sobre Trànsit. Text articulat de la Llei de Bases (Reial Decret 339/1990). Registre General de Circulació (Reial Decreto 13/1992). Òrgans competents en matèria de trànsit.  
Tema 2. Tipificació de les principals infraccions. Infraccions de trànsit que constitueixen delicte. Procediment sancionador. Competències municipals.  
Tema 3. El trànsit viari: introducció. Vies, vehicles i conductors. Les condicions tècniques del vehicle. Classes de transport. Inspecció Tècnica de Vehicles.  
Tema 4. El transport: servei públic de passatgers i servei públic de mercaderies o mixtos. El servei privat, mercaderies perilloses. Condicions tècniques del vehicle de transports i altres requisits principals.  
Tema 5. Els accidentes de trànsit: concepte i consideracions prèvies. Les seues causes. Classes i faltes.  
Cinquena part. Novelda  
Tema 1. El municipi de Novelda. Situació. Límits. Població. Partides rurals, barris i vies públiques de la ciutat: coneixement sobre plànol mut.  
Tema 2. Fonts de riquesa. Principals entitats socials, econòmiques, culturals, d'esbarjo, esportives o d'un altre tipus existents a Novelda.  
Tema 3. Història de Novelda. Monuments i museus. Personatges ilustres. Festes patronals.  
Tema 4. Indústria i comerç. Comunicació i transports.